text: Hun bliver ny rektor for Aabenraa Statsskole
  06 juli 2015 kl. 18.32
  44-årige Lone Mailandt-Poulsen er blevet ansat som nu rektor for Aabenraa Statsskole fra 1. august. Dermed skifter hun en rektor-stol i Fredericia ud med en anden i Aabenraa, hvor hun og familien bor.
  Lone Mailandt-Poulsen er cand.mag i engelsk og religion. Hun kommer fra en stilling på IBC HF og VUC Fredericia. Her blev hun ansat som underviser i 2004, og har siden 2013 været HF-rektor.
  -Jeg søgte jobbet, fordi jeg gerne vil være med til at videreudvikle Statsskolen i Aabenraa, siger Lone Mailandt-Poulsen. Jeg glæder mig til at lære skolen at kende og sammen med såvel medarbejdere som elever at skabe et fortsat godt læringsmiljø, præget af høj faglighed og et godt socialt miljø. Desuden ser jeg mange samarbejdsmuligheder i det fremtidige Aktiv Campus Aabenraa til gavn for alle parter.
  Den nye rektor tiltræder samtidig med, at et længerevarende byggeprojekt bliver afsluttet med nye tidsvarende rammer for elever og lærere.
  Lone Mailandt-Poulsen er gift og har 3 børn i alderen 7 - 17 år. Lone og familien bor i Aabenraa.
  Den nye rektor afløser Ole Daneved, som forlod jobbet ved udgangen af marts for at gå på pension.
  